VDSS Sklep Pdp 815/2018
Sodna praksa Višjega delovnega in socialnega sodišča, 2019-02-27

Oddelek za individualne in kolektivne delovne spore

mag. Aleksandra Hočevar Vinski (preds.), Marko Hafner (poroč.), Ruža Križnar Jager

odločitev o pravdnih stroških - delna izpolnitev zahtevka - takojšen umik - načelo uspeha

V primeru delnega umika tožbe sodišče izda sklep o ustavitvi postopka le glede umaknjenega dela tožbe. Ker je v tem sporu sodišče postopek ustavilo v celoti, je ravnalo v nasprotju s 188. členom ZPP.

I. Pritožbi se delno ugodi in se sklep sodišča prve stopnje:

- v I. točki izreka razveljavi v delu, ki se nanaša na ustavitev postopka glede 243,62 EUR in se zadeva v tem obsegu vrne sodišču prve stopnje v nov postopek;

- v II. točki izreka spremeni tako, da se ta točka glasi:

"Tožeča stranka je dolžna toženi stranki povrniti stroške postopka v znesku 82,12 EUR v roku 8 dni, v primeru zamude z zakonskimi zamudnimi obrestmi, ki tečejo od izteka paricijskega roka dalje do plačila."

II. V preostalem se pritožba zavrne in se potrdi nespremenjeni oziroma nerazveljavljeni del sklepa sodišča prve stopnje.

III. Odločitev o stroških pritožbenega postopka se pridrži za končno odločbo.

1. Sodišče prve stopnje je s sklepom postopek ustavilo (I. točka izreka) ter tožniku naložilo, da toženki povrne stroške postopka v višini 13,40 EUR v 8 dneh, po izteku tega roka z zakonskimi zamudnimi obrestmi (II. točka izreka).

2. Zoper navedeni sklep v celoti se pritožuje toženka iz vseh pritožbenih razlogov po prvem odstavku 338. člena ZPP. Predlaga, da pritožbeno sodišče pritožbi ugodi in izpodbijani sklep razveljavi glede ustavitve postopka, ki se nanaša na izpolnjeni del zahtevka in v tem delu zadevo vrne sodišču prve stopnje v novo odločanje, posledično pa razveljavi tudi sklep v stroškovnem delu. Navaja, da je tožnik vložil tožbo zaradi plačila 816,85 EUR, dne 18. 6. 2018 pa je v vlogi navedel, da mu je toženka 5. 12. 2017 plačala 243,62 EUR, zato nad tem zneskom tožbo umika. To pomeni, da je bila tožba umaknjena le za 573,23 EUR. Zato je sodišče napačno postopek ustavilo v celoti. Posledično je napačna tudi odločitev o stroških postopka. Priglaša pritožbene stroške.

4. Pritožbeno sodišče je preizkusilo izpodbijano odločitev v mejah uveljavljanih pritožbenih razlogov, pri čemer je na podlagi drugega odstavka 350. člena Zakona o pravdnem postopku (ZPP, Ur. l. RS, št. 26/99 in nasl.) v zvezi s 366. členom ZPP po uradni dolžnosti pazilo na absolutne bistvene kršitve določb pravdnega postopka, naštete v navedeni določbi, ter na pravilno uporabo materialnega prava.

5. Kot izhaja iz podatkov v spisu je tožnik vložil tožbo zaradi plačila dodatka za delo preko polnega delovnega časa v višini 816,85 EUR bruto. Iz tožnikovega umika tožbe izhaja, da mu je toženka izpolnila njegov zahtevek v višini 243,62 EUR, tožbe pa ni umaknil v celoti, ampak zgolj v presežku nad navedenim zneskom, kar znaša 573,23 EUR.

6. V primeru delnega umika tožbe sodišče izda sklep o ustavitvi postopka le glede umaknjenega dela tožbe. Ker je v tem sporu sodišče postopek ustavilo v celoti, je ravnalo v nasprotju s 188. členom ZPP. Zato je pritožba utemeljena v delu, ki se nanaša na odločitev o ustavitvi postopka za znesek 573,23 EUR, ker tožba v tem delu zahtevka ni bila umaknjena. Tako je pritožbeno sodišče na podlagi 3. točke 365. člena ZPP pritožbi delno ugodilo in sklep sodišča prve stopnje v I. točki izreka razveljavilo v delu, ki se nanaša na ustavitev postopka glede zneska 243,62 EUR ter v tem delu zadevo vrnilo sodišču prve stopnje v novo odločanje.

7. Sodišče prve stopnje je zmotno štelo, da je tožnik v sporu deloma uspel in je zmotno o stroških postopka odločilo glede na doseženi uspeh (drugi odstavek 154. člena ZPP). Tožnik v delu, v katerem je tožbo umaknil, ni uspel, saj mu toženka zneska 573,23 EUR ni obračunala in plačala. Ta znesek predstavlja 70,17 % celotne terjatve in v tem deležu je dolžan toženki povrniti stroške postopka. Pritožbeno sodišče je toženki skladno z Odvetniško tarifo (OT - Ur. l. RS, št. 2/2015 in nasl.) priznalo stroške odgovora na tožbo 200 točk, soglasje k umiku tožbe 50 točk in 2 % materialnih stroškov, kar skupaj znaša 117,04 EUR. Glede na uspeh v deležu 70,17 % je tožnik dolžan toženki povrniti 82,12 EUR (drugi odstavek 154. člena ZPP). Na podlagi navedenega je pritožbeno sodišče skladno s 3. točko 365. člena ZPP spremenilo II. točko izreka sklepa sodišča prve stopnje tako, da se tožniku naloži, da toženki plača stroške postopka v znesku 82,12 EUR z zamudnimi obrestmi.

8. Ostali stroški postopka bodo skupaj z odločitvijo o preostali glavni stvari v višini 243,62 EUR predmet ponovljenega postopka.

9. Odločitev o pritožbenih stroških se pridrži za končno odločbo (tretji odstavek 165. člena ZPP).

Zakon o pravdnem postopku (1999) - ZPP  - člen 154, 154/2, 158, 158/1, 188.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.